runetrust/blame-folketinget-dk huggingface dataset:
Lone Dybkjær (RV), 2009-02-06:
Så synes jeg også, at jeg vil minde om, at Barroso som formand for Kommissionen i en tale til den svenske Rigsdag har sagt, at EF-Domstolens kendelse i Lavalsagen anerkender fagbevægelsens fundamentale ret til at iværksætte foranstaltninger.
Dennis Flydtkjær (DF), 2014-11-25:
Jeg vil gerne høre, om den radikale ordfører er enig i, at det her tiltag omkring omkostningsgodtgørelse, altså det her med no-cure-no-pay, vil få færre til at klage, og dermed også give en dårligere retssikkerhed, fordi folk måske ikke løfter de sager, som de ellers ville gøre.
Christian Friis Bach (V), 2025-04-08:
Domstolens rådgivende udtalelser er jo ikke juridisk bindende, men vi mener, at de skal tages meget alvorligt, både af respekt for institutionen og for folkeretten, og udtalelsen fra domstolen den 19. juli sidste år er meget klar i sin vurdering, nemlig at den israelske tilstedeværelse i de besatte palæstinensiske områder er i strid med folkeretten, og den udtalelse skal tages alvorligt af det internationale samfund, af Danmark og ikke mindst af Israel.
Thomas Krog (SF), 2006-02-21:
Jeg går ud fra, at spørgeren er enig med mig i, at man må have tillid til, at det lokale demokrati i den enkelte børnehave fungerer, og der må det da være forældrenes holdninger, der først og fremmest skal præge, hvad det er for noget mad, som bliver anvendt i den pågældende børnehave.
Kim Mortensen (S), 2010-12-07:
Det Radikale Venstre, SF og Socialdemokraterne har i fællesskab foreslået, at vi tager en folkeafstemning om retsforbeholdet og forsvarsforbeholdet i første omgang, og forslaget til vedtagelse, der fremsættes her i Folketinget i dag, er endnu en invitation til regeringen om at indkalde Folketingets partier til en drøftelse om udskrivning af en folkeafstemning.
Søren Egge Rasmussen (EL), 2019-04-04:
Men hvis man ankommer til et supermarked ude i Mols Bjerge og tager ind i Ebeltoft by og så oplever, at tankstationer og supermarkeder er en del af Nationalpark Mols Bjerge, kan jeg godt se, at det måske rummer for lidt, selv om der også er store naturværdier i Mols Bjerge.
Bjarne Laustsen (S), 2007-01-26:
Nogle af fagene har måske gennem tiden meget været traditionelle kvindefag, men der lægger vi megen vægt på, at vi også skal søge nye grupper, det kan være mænd, til at komme ind i sundhedssektoren og hjælpe her, og i den forbindelse vil jeg også nævne, at vi har et stort ansvar for vores nydanskere.
Ole Birk Olesen (LA), 2011-11-15:
Hvis det er det, som forbrugerne ønsker, altså hvis forbrugerne ønsker et kort, og hvis betingelsen for at få det kort er, at man betaler et gebyr, er det ikke anderledes, end at betingelsen for at kunne købe en banan er, at man lægger en femmer, eller hvor meget den nu koster.
Troels Lund Poulsen (V), 2010-02-04:
Jeg vil sige, at jeg med de oplysninger, jeg har på nuværende tidspunkt, har tillid til: punkt 1, at kommunerne varetager opgaven, og punkt 2, at vi heller ikke er i den situation, som bl.a. Danmarks Naturfredningsforening har påpeget vi er i, at en tredjedel af § 3-naturen skulle være væk.
Pernille Skipper (EL), 2019-04-02:
Og det er en særlig problemstilling, for selv om det, som de fleste ordførere har lagt vægt på her, er, at man som lgbtq+-person kan mødes af fordomme i visse minoritetsetniske miljøer, så er problemet jo også, at man som person med minoritetsetnisk baggrund kan møde fordomme andre steder, i majoriteten eller i lgbtq+-miljøer.
Peder Hvelplund (EL), 2020-02-26:
Derfor er jeg bare lidt interesseret i at høre om ministerens holdning til, at der jo nu ligger i hvert fald to domme, altså både en dom fra Vestre Landsret her fra i år og også en tidligere dom fra Højesteret, og her er det blevet dokumenteret, at Danmark ikke har overholdt de konventionsmæssige forpligtelser.
Per Stig Møller (KF), 2003-05-28:
Udviklingslandene erkendte i denne aftale, at det nationale ansvar for udvikling og respekten for demokrati, menneskerettigheder og god regeringsførelse er uadskillelige, og de rige lande erkendte samtidig, at der er behov for at stille flere ressourcer til rådighed for udviklingslandenes indsats.
Søren Krarup (DF), 2006-03-01:
Men jeg vil spørge ministeren, om hun ikke er enig med mig i, at naturligvis er forholdet et andet, når det er ytringer, der netop sigter på at ophidse udlandet imod Danmark på en sådan måde, at det for så vidt ikke er normal ytringsfrihed, men at det er, netop som vi siger i den nye aftale, en landsskadelig virksomhed i henhold til kapitlerne 12 og 13 i straffeloven.
Keld Albrechtsen (EL), 2003-04-23:
Jeg vil sige til ministeren, at det naturligvis er et argument, at det er bedst, at det er et enigt Folketing, der står bag en henvendelse til svenskerne, og det vil vi også seriøst tage med i vores overvejelser, inden vi i folketingsgruppen afgør, hvordan vores stemmeafgivning skal være.
Jens Rohde (V), 2002-05-30:
Må jeg ikke sige til hr. Holger K. Nielsen, at det, når man laver en kommunalforhandling i forbindelse med folkeskolerne, hvor man diskuterer økonomien, jo også nødvendigvis vil blive sådan, at der i enhver aftale vil stå: Under forudsætning af, at lovene bliver vedtaget i Folketinget.
Sanne Rubinke (SF), 2002-11-07:
Når vi her taler om negativ social arv, taler vi om det, man kunne kalde det meget tidlige, forebyggende stadium, hvor det handler om, at børn, hvis eneste problem, hvis man overhovedet kan kalde det dét, er, at deres forældre for øjeblikket er uden for arbejdsmarkedet, ikke må skubbes ud og holdes uden for dagpasningstilbud.
Bent Bøgsted (DF), 2013-02-20:
Det er rigtigt, at vi forkortede dagpengeperioden, men det var også ministeren og dermed regeringen, der sagde nej til Dansk Folkepartis tilbud om at forlænge dagpengeperioden med yderligere ½ år – det skal vi også lige have med i det her spil – i stedet for at komme med en pakke om uddannelse og kontanthjælp.
Zenia Stampe (RV), 2024-04-18:
Og hvis man lægger reglerne for permanent opholdstilladelse sammen med reglerne for statsborgerskab, har vi en gruppe af mennesker, som er født og opvokset i Danmark – måske endda har forældre, der er født og opvokset i Danmark – men som først har udsigt til at få fulde borgerrettigheder, når de er i midten af 30'erne.
Pernille Sams (KF), 1998-04-14:
Vi synes, det er fint, at forslaget nu kan sætte yderligere skub i processen, og de seneste års forskellige udspil fra bl.a. Dyreetisk Råd i 1993 har jo lagt nøjagtig samme spor. I Det Konservative Folkeparti vil vi også lægge vægt på, at regeringen forsøger at præge de kommende EU-forhandlinger og EU-tiltag, sådan at de kommer op på samme niveau, som dette lovforslag lægger op til.
Jann Sjursen (KRF), 1999-05-11:
Det, vi dengang især var betænkelige ved, var ikke mindst det franske ønske om at give EU en meget stærk militær arm gennem Den Vesteuropæiske Union og gerne en arm, som kunne spille lidt med musklerne, på trods af hvad samarbejdspartnerne i NATO og ikke mindst vore nordatlantiske samarbejdspartnere måtte mene.
Sonja Mikkelsen (S), 1999-04-28:
Derfor skal vi tilpasse den kollektive trafiks udbud efter, hvor mange passagerer der vil bruge den, og også være med til at tiltrække flere passagerer, så vi får en bedre kapacitetsudnyttelse. Regeringen finder, at den nuværende afgiftsstruktur i den kollektive trafik ikke i tilstrækkelig grad giver incitamenter til at begrænse miljøbelastningen.
Mariann Fischer Boel (V), 2001-10-11:
Tværtimod mener vi, at regeringen burde være aktiv med at fjerne byrder og omkostninger for erhvervslivet for at holde gang i hjulene og antallet af arbejdspladser oppe på et rimeligt niveau, men desværre tyder intet på, at regeringen har andre planer end nye byrder for erhvervslivet.
Leif Mikkelsen (LA), 2013-04-05:
Det er jo helt afgørende, at sager på den slags borgernære områder afgøres så tæt på borgeren som muligt og ikke så langt væk fra borgeren som muligt, og derfor må man jo regne med, at der er tillid, dialog og samtale om det, og at det får indflydelse på, hvem der bliver valgt til byrådet, om man behandler de mennesker ordentligt.
Jesper Petersen (SF), 2010-06-16:
Hele den debat, vi havde under afslutningsdebatten, endte jo med at være pinlig for statsministeren, og det hele faldt til jorden med et brag, fordi også professorer uden for huset her kom ind og sagde, at det er regeringens ufinansierede skattelettelser – de er ufinansierede – der har skabt et hul i kassen, så det altså derfor nu er nødvendigt at foretage en genopretning, som går ud over børnefamilierne.
Charlotte Dyremose (KF), 2003-01-14:
Nu er det altså ikke noget særlig konservativt at have den holdning, og jeg mener heller ikke, at Finansministeriet godtager det her som finansiering til skatteoplægget, så jeg forstår stadig væk ikke, hvorfor hr. Jacob Buksti ikke kan forstå, at jeg har et problem med ikke at få de penge udbetalt, som jeg har sparet op til mig selv. Så synes jeg ikke, at hr. Jacob Buksti svarede på det her med, om man vil andet end bare at opkræve skatten på en anden måde.
Christian Juhl (EL), 2017-03-14:
Jeg har lidt svært ved at følge med i debatten, når hr. Henrik Dahl protesterer imod et dynamisk retsprincip, som hr. Nikolaj Villumsen fortalte før også eksisterer i dansk lovgivning og i grundloven, og samtidig med det siger: Jamen vi skal fremtidssikre loven.
Peter Skaarup (DF), 2001-06-01:
Det vil sige, at det, som Venstre og De Konservative har opnået med den debat, der er kommet omkring det her, er, at man ganske rigtigt har fået taget Sandholmlejren ud af forslaget, men til gengæld giver man mulighed for at gøre nøjagtig det samme, som regeringen ville gøre over for Sandholmlejren i det oprindelige forslag, over for alle mulige andre lejre, som Udlændingestyrelsen har i forvejen.
Per Dalgaard (DF), 2003-04-24:
Det er ikke noget, jeg mener, vi umiddelbart kan lovgive omkring. Med hensyn til at udvide brugen af ungdomskontrakter: Det er jo netop i forbindelse med, at unge har været ude i nogle kriminelle løbebaner, går jeg ud fra, at man skal have de her pågældende ungdomskontrakter.
Morten Messerschmidt (DF), 2022-05-04:
Det er i øvrigt også en bekymring, som Pentagon var ude at lufte den anden dag, hvor de, jeg tror, det var i en artikel i Altinget, det var gengivet, gør det meget klart, at hvis man opbygger en EU-militærenhed, vil det selvfølgelig ske på bekostning af NATO.
Lars Aslan Rasmussen (S), 2019-10-31:
Der er masser af problemer i den her aftale, men jeg har bare meget svært ved at se, hvad der er bedre end at snakke med Tyrkiet og have en eller anden dialog, i forhold til at Tyrkiet er naboland til et krigshærget Syrien, og at de har taget 3 millioner flygtninge.
Lissa Mathiasen (S), 2003-12-10:
Mener ministeren, at man i den her sammenhæng kan lade andre tage beslutning, til trods for at de ikke reelt er indehavere af skødet og dermed de reelle ejere af den pågældende ejendom? Det er faktisk det svar, ministeren gav før, at det sådan set er underordnet, hvem der reelt er ejeren, men nu vil man spørge, om der er nogen, der er interesserede. Kan ministeren bekræfte, at den reelle ejer er den, der er skødeindehaveren?
Pia Adelsteen (DF), 2016-03-29:
Når jeg spørger, er det selvfølgelig set i lyset af, at de chauffører, der kører rundt for Uber – og så er jeg sådan set ligeglad med, om det er en smart app eller whatever – jo ikke overholder den gældende taxalovgivning, hvor man altså skal have en tilladelse til personbefordring.
Tove Videbæk (KRF), 2003-05-20:
Man kan jo sige sig selv, at hvis et ungt menneske har måttet give 100.000, 200.000 eller 300.000 kr. oven i den officielle pris under bordet, så er de unge jo nødt til at skulle have disse penge igen, når de sælger lejligheden, og dermed vokser penge under bordet-problematikken videre og videre og videre. Vi ved, at det især er i storbyer og især i universitetsbyer, at dette problem eksisterer, og det er jo også her, at boligmangelen er værst.
Sascha Faxe (ALT), 2024-05-17:
Jeg tror ikke, at der er ret mange her i salen, der underkender konfliktens rod og dybde, så det er egentlig ikke det, vi skal snakke om, men jeg tager det med, fordi det ikke startede med Hamas' bestialske angreb, der antændte en krudttønde den 7. oktober sidste år.
Tom Behnke (KF), 2013-10-10:
Men nu er det jo ikke et problem, fordi den radikale ordfører har dansk statsborgerskab, men jeg kan så løfte sløret for, at det var den radikale ordfører, dengang hr. Simon Emil Ammitzbøll, der tordnede imod et lovforslag, som var uden hold, uden indhold, bare en stor bemyndigelse til ministeren.
Peter Skaarup (DF), 2006-03-14:
Jeg er ikke sikker på, at fru Anne Baastrup har nærlæst det, vi har udtalt i den her sag, så godt, så for at rydde enhver misforståelse af banen kan jeg sige, at med hensyn til antallet af retskredse synes vi ikke, det vil være fornuftigt at bevare det nuværende antal retskredse.
Sophie Løhde (V), 2026-02-19:
Jeg tror, at der er en grund til, at lovgiver i sin tid også tilføjede ordene og lignende i bestemmelsen om, hvad der er en gyldig grund for fritagelse, i respekt for at vi ikke nødvendigvis fra lovgivers side kan tænke os til enhver tænkelig situation, som bør give anledning til fritagelse, og dermed, at vi også har besluttet i fællesskab, at dem, der har de bedste forudsætninger for at træffe afgørelsen i sidste ende, dermed skal have beslutningskompetencen, og det er landets kommunalbestyrelser – og med det er der respekt for det flertal, der så eksisterer i kommunalbestyrelserne i de enkelte sager.
Niels Flemming Hansen (KF), 2020-06-10:
Selv regeringens venner, 3F, har jo været ude at kritisere regeringen for ikke at have nogen planer i pipelinen, og jeg må bare erkende, at når jeg kigger på vores minister, finder jeg ham ikke – i modsætning til min kollega fra SF – anstrengende på nogen måde.
Pernille Vigsø Bagge (SF), 2009-02-20:
I SF mener vi, at PPR's faglighed er helt afgørende, når der skal iværksættes specialundervisning, og at det vil være skæbnesvangert for de elever, hvis forældre ikke er opmærksomme på PPR's rolle og betydning, at en skoleleder på baggrund af skelen til økonomi og travlhed kan iværksætte en specialundervisning, som måske ikke er den optimale for barnet.
Karen Hækkerup (S), 2008-02-22:
Landsorganisationen af Kvindekrisecentre skriver, at mange tvangsægteskaber indgås for en imam ved den såkaldte niqab, som er en sharia-ægteskabskontrakt, der ikke er bindende ved dansk ret, men som af parterne og familierne opleves som værende lige så gyldig som et almindeligt ægteskab.
Lars Løkke Rasmussen (V), 2017-05-16:
Det er vi vel i virkeligheden enige om, for det er jo derfor, vi bl.a. har opfundet en forskerskatteordning, hvor vi helt åbent siger, at for at vi kan tiltrække den dygtige internationale arbejdskraft, er vi nødt til at indrette systemet på en sådan måde, at de skal betale mindre skat end dem, der var i forvejen, for ellers kan vi ikke tiltrække dem.
Mette Hjermind Dencker (DF), 2016-05-19:
Det er rigtig ærgerligt, og vi er simpelt hen nødt til lovgivningsmæssigt at sikre, at det ikke sker igen, at vi ikke står i sommeren 2017 og vinker farvel til flere hundrede millioner lettjente kroner i statskassen og oven i det vinker farvel til en masse arbejdspladser i landdistrikterne, for vi skal huske, at sommerhusene altså primært ligger i de tyndt befolkede områder.
Mette Frederiksen (S), 2018-10-04:
Måske afslører det her i virkeligheden mere, end hvad man lige kan se, for måske afslører det her en ny skillelinje i dansk politik, hvor regeringen nu entydigt stiller sig på den side, at man er mere optaget af erhvervslivets umiddelbare behov, end man er af sammenhængskraften i Danmark.
Kim Andersen (V), 2007-10-23:
Problemet er, at de jo ikke reelt er til rådighed, og derfor er vi jo nødt til at lave en incitamentsstruktur i skattebetalingen, som gør, at man vil påtage sig flere arbejdstimer, fordi man reelt mærker i sin husholdning, at man har en økonomisk fordel ved det.
Peter Skaarup (DF), 2007-01-25:
Der er vi tilfredse med, at der ikke er blevet væltet den ene nye skat oven på den anden under den regering, der sidder nu, og at vi har haft en relativt stabil økonomisk udvikling, der gør, at man fra erhvervslivets side kan planlægge i årene frem og uden alle mulige restriktioner og bureaukrati også kan fortsætte den meget, meget positive udvikling, som man heldigvis har i forhold til konkurrenceevnen, som statsministeren gjorde rede for tidligere.
Elisabeth Arnold (RV), 2006-10-26:
I den forbindelse vil jeg godt læse højt fra et af afsnittene i rammeafgørelsens punkter, hvor der står: »Det er i medlemsstaternes fælles interesse at bekæmpe grænseoverskridende kriminalitet, og der skal i den forbindelse findes en passende balance mellem et hurtigt og effektivt samarbejde på retshåndhævelsesområdet og fastsættelse af fælles principper og regler inden for databeskyttelse, grundlæggende frihedsrettigheder, menneskerettigheder og individuelle frihedsrettigheder.«
Søren Krarup (DF), 2005-05-12:
Og der er jo – vil jeg spørge fru Irene Simonsen om – selvfølgelig ikke andet svar end det, at integrationen gennemføres derved, at vi fastholder, at de, der er kommet hertil og skal integreres, også skal have vilje til at ville integrere sig i det land, de er kommet til.
Inger Støjberg (V), 2015-07-03:
Så jeg synes faktisk, at vi både har taget ved lære af den tidligere starthjælp, men også har taget de gode ting med fra starthjælpen, som jeg synes var en succes, og som vi jo derfor også nu – dog i en anden form – ikke genindfører, men i hvert fald vender tilbage til mange af principperne i.
Dennis Flydtkjær (DD), 2025-03-11:
Og når nu arbejdet står lige for døren, så synes jeg også, at det måske gav god mening, at man satsede på at få lavet en beretning på det her eller et eller andet for at prøve at få løftet det her videre, hvor vi så kan skrive ned, at vi bl.a. tager de her eksempler med videre, men også at vi samtidig venter på det granskningsarbejde, der er der, og så må vi tage prioriteringen af området samlet på det tidspunkt.
Frank Aaen (EL), 1998-05-07:
Jeg henviste til, at Overdanmark har det sådan, at vi gerne må stemme, hvis vi stemmer rigtigt, og derfor måtte vi gerne stemme om Maastrichttraktaten i 1992, men da danskerne stemte nej, omgjorde Overdanmark det på den måde, at man udskrev ekstra omafstemning om det samme.
Mogens Nørgård Pedersen (KD), 2003-11-13:
Det hjælper også på det forhold, som vi oplevede i forbindelse med finanslovforhandlingerne - jeg tror, det var sidste år - hvor man stak snablen ned i lønmodtagernes FerieKonto og trak 150 mio. kr. op af den; penge, som rettelig tilhører lønmodtagerne.
Liselott Blixt (DF), 2019-04-26:
Vi ved, at vores sundhedsvæsen er presset, og derfor skal vi også sikre, at der sker den vægtning, der skal være, for sundhedspersonalet, sådan at de også i en travl situation selv kan beslutte, hvad det er, de skal behandle først, og hvad det er, de kan lade gå videre.
Henriette Kjær (KF), 2000-11-16:
Her er det utrolig vigtigt, at Danmark bidrager med sin knowhow, men selvfølgelig også med mere kontant støtte, ligesom EU skal på banen med optimal støtte, selvfølgelig primært fordi disse lande skal leve op til målsætninger i protokollen, men også fordi vi ønsker dem, for hvem det måtte være relevant, med i EU-samarbejdet.
Karen Jespersen (S), 2001-10-11:
Et af forslagene er så de EU-finansierede lejre i nabolandene til de lande, hvor flygtningene kommer fra. Det er jo båret af, at der et sted er et forsøg på at finde en retfærdighedsbetragtning og sige: Jamen det skal være lige for alle dem, der flygter, deres mulighed for at komme hertil skal være lige.
Mikkel Bjørn (DF), 2024-05-02:
Jeg kan fortælle ordføreren – det har vi bl.a. svar fra ministeren om – at langt over halvdelen af deltagerne fra netop MENAPT-landene, altså mellemøstlige og nordafrikanske lande, faktisk dumper til den indfødsretsprøve, og vi udelukker dermed rigtig mange af de mennesker, som ikke har tillært sig danske værdier, det danske sprog og viden om danske forhold, fra at få dansk statsborgerskab.
Lars Løkke Rasmussen (M), 2022-10-06:
Men ikke desto mindre blev min ungdom formet af den visionære beslutning: et Danmark, der åbnede sig, øget eksport, øget import, velstand, fremgang, der blev råd til mere, både mere nær og mere fælles velfærd; parcelhusene skød op, gymnasierne skød op som paddehatte, der var nærmest en statsgaranti for, at vi, datidens ungdom, nåede længere end vores forældre med bedre uddannelse, bedre job, højere indkomst og bedre levestandard.
Özlem Sara Cekic (SF), 2011-04-12:
Grunden til, at jeg siger de her ting, er, at vi grundlæggende synes, at det er en god reform, men den er ikke særlig visionær, og den kommer heller ikke til at gøre den store forskel for de udsatte børn og unge, fordi den simpelt hen mangler hele forebyggelsesdelen.
Kristian Thulesen Dahl (DF), 1999-12-16:
: »Men det var egentlig et meget behersket ambitionsniveau, hr. Thulesen Dahl gav udtryk for, og jeg mener, det er en langt kraftigere tilnærmelse til det, der er realistisk, end det, Venstre og De Konservative har demonstreret i deres udspil.«
Louise Frevert (DF), 2003-04-03:
Lad det så være sagt med det samme: Hvis Socialdemokraterne havde lavet et beslutningsforslag nr. B 98, hvori der kun stod, at Folketinget pålægger hermed regeringen at fremsætte lovforslag om en revision af teaterloven i indeværende folketingsår, ville vi have støttet forslaget.
Keld Albrechtsen (EL), 2003-10-23:
Det er altså ikke sådan, at A.P. Møller er et enestående mirakel inden for olieudvikling på verdensplan; lad os nu lige falde lidt ned på det! Jeg vil gerne spørge hr. Martin Lidegaard: Vil Det Radikale Venstre være med til, at vi får lavet den beregning, sådan at vi kan sammenligne og se, om hr. Martin Lidegaard virkelig skulle have ret i, at det ville være dårligere for skatteyderne med en statslig overtagelse i 2012?
Line Barfod (EL), 2010-11-30:
Er det Dansk Folkepartis ønske, at vi på den måde skal være med til at forringe vilkårene både for de ansatte, for de arbejdsløse og for de borgere, der har brug for, at der er nogen, som kan tage sig af dem, og som er de samme og ikke jævnligt bliver skiftet ud, fordi der er grænser for, hvor længe en person kan være i det samme løntilskudsjob?
Nikolaj Villumsen (EL), 2017-01-19:
Det er jo derfor, at vi bl.a. ser, at en tyrkisk-armensk parlamentariker nu står til fængsel, og det undrer mig, at det ikke er Liberal Alliances ønske at samle Folketinget om den kritik i stedet for at insistere på nogle floskler, som ærlig talt i det her lukkede rum er lidt pinlige.
Bodil Kornbek (KD), 2004-03-12:
Det er jo bare en klar indikator for, at det, der står i forslaget, simpelt hen ikke er tydeligt nok, og det er vel vigtigt, at i et lovforslag, der berører noget helt essentielt, skal teksten være så tydelig, at der ikke kan komme alle mulige fortolkninger af den.
Kim Mortensen (S), 2010-05-06:
Jeg tror, at tilgangen er at prøve at møde de unge, hvor de unge er, at kigge på unge og acceptere dem som ligeværdige samfundsborgere og finde ud af at tage den tilgang til dem, at de jo faktisk skal finde ud af at bevæge sig fra et ungdomsliv, fra folkeskolen til et voksenliv og igennem et uddannelsessystem.
Bent Bøgsted (DF), 2012-12-14:
Ressourceforløbet skulle jo sætte ind der, hvor der stadig væk var mulighed for at hjælpe den enkelte, men dem, der skal ud og promovere det, har jo fortalt, at det bliver meget vanskeligere at komme ind i de ressourceforløb, for alle de redskaber, man har i forvejen, skal jo afprøves.
Samira Nawa (RV), 2022-02-22:
Dertil kommer også det argument, jeg fremførte ved behandlingen af L 124, nemlig at mænd og kvinder bliver vurderet forskelligt, og derfor handler det her med, at man giver måltal for kvinder, jo ikke om, at man skal frasortere mænd, men at man giver kvinder og mænd de samme muligheder.
Ole Sohn (SF), 2006-06-01:
Jeg er meget opmærksom på, at finansministeren er en tryllekunstner med talretorik, men jeg troede da, at Dansk Folkeparti var klar over, at de 500 mio. kr. og de ekstra penge, man har sendt ud via finanslovene, i form af de her populistiske ældrepakker, slet ikke rækker i forhold til den stigning, der er sket i antallet af æl dre.